循環日報

循環日報，香港報紙之一，唐字報紙，已經笠咗，為中華印務總局業務之一，由香港賢達出資出刊。早年局方請王韜做主筆，為報紙負責人，故此亦係創辦人之一，及後王韜不辭而別，定居上海。一八七三年籌辦，首份一八七四年出，去到一九四七年停刊。有記錄報館設喺荷李活道，後搬去歌賦街。

由於循環日報由中華印務總局創立，唔單止報館同局共用，鉛字都共用。早期曾因鉛字緊張，停過出紙。

循環日報日日出紙，除咗禮拜日。報頭寫住「行情新聞日派　星房虛昴停刊」。星房虛昂等原為二十八宿，為演禽借用化成紀日，見諸通書。二十八咁啱除盡七，星房虛昂四日可以代表禮拜日。由於唐人舊時大多唔識禮拜日，基督宗教借用由來已久，可追至大明時。循環日報亦如是。

歸屬
有說話循環日報為王韜所有，實情誤傳。

循環日報實情由中華印務總局所設。由早年循環日報告白當中 ，有則中華印務總局告白，寫嘅內容全部講循環日報。而且明確講到「本局倡設循環日報、所有資本及局內一切事務、皆我華人操權、非別處新聞紙館可比。」期為甲戌年正月初一日，亦即大清同治十三年，西曆一八七四年。

另外早年第四版尾底，會印有「此新聞紙係由香港第五約荷李活道第二十九號中華印務總局王韜刊印」。

香港摺咗嘅報紙